《涪州荔子园行和友人韵》
宋代·程公许

愁云暖日愁无边，荔枝园下客舣船。
呜呼宴安毒於鸩，燎原戒之爝火燃。
杨家妖女去复入，开元治乱翻覆间。
绿云一楼天上去，食自不旨寝不安。
长生昵语月皎皎，沉香醉梦春酣酣。
羯鼓数垢花破萼，霓裳一曲天开颜。
薰风殿开苦嫌执，骊山聊辔来游盘。
汗绡红透心渴烦，荔枝不来惨不欢。
飞尘一骑关山晓，奔腾那知血溅道。
一朝羽檄渔阳来，决策西狩殊匆草。
百年宗社弃若遗，何计奈渠春风貌。
雨铎琅珰惊昨梦，云栈崎岖回马首。
凄凉故驿疾扬鞭，岁月转眼弩落弦。
张后李父自一时，西内荒阶满苔钱。
金鉴难忘曲江相，浯颂长怜聱叟元。
涪陵荔枝不须辨故物，紫金鲈骨何幸还陵园。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。